《十一月廿七日雪赋禁体诗一首明日小寒》
明代·陶宗仪

九冥裁剪密还稀，驴背旗亭索酒时。剡水怀人乘逸兴，梁园授简骋妍词。

小寒纪节欣相遇，瑞兆占年定可期。莫塑狮儿供一笑，埽来煮茗快幽思。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。